Skive Trav lancerer nyhedstjeneste » TRAVSERVICE
Skive Trav lancerer nyhedstjeneste
Skive Trav har Danmarks yngste ledelse i form af direktør Jesper Elbæk (34) og bestyrelsesformand Henrik Friis (29). Altså en generation, der er vokset op med computer og mobiltelefon, og det skal naturligvis udnyttes.
Derfor lancerer Skive Trav nu både et nyhedsbrev, som udsendes pr. e-mail, samt en SMS service, hvor abonnenterne informeres om stort og småt. I nyhedsbrevet vil modtagerne f.eks. få tilsendt baneprogrammet som PDF fil, så snart grafikeren har lagt sidste hånd på opgaven, og op til løbsdagen vil der dukke dugfriske kuske- og trænerkommentarer ind i det elektroniske postkasse. Nyhedsbrevet på e-mail forventes at blive udsendt ugentligt.
SMS servicen kommer også til at spænde vidt. Modtagerne kan få information om kommende løbsdage, om foredrag i travbanens restaurant, modtage fribilletter som SMS, få brandvarme staldtips og meget andet.
Både nyhedsbrevet på e-mail og nyhedsservicen på SMS er ganske gratis, og man tilmelder sig ved at sende en e-mail til skive@trav.dk med angivelse af sin e-mail adresse og/eller mobilnummer.